Τηλεφωνική επικοινωνία είχε το πρωί της Κυριακής ο Πρωθυπουργός Κυριάκος Μητσοτάκης με τον Πρόεδρο της Κύπρου, Νίκο Αναστασιάδη.

Κατά τη διάρκεια της τηλεφωνικής επικοινωνίας τους, οι δύο ηγέτες συζήτησαν τις τελευταίες εξελίξεις που αφορούν το μεταναστευτικό και την πολιτική της Τουρκίας στο θέμα, καθώς και τα γεγονότα που λαμβάνουν χώρα στα σύνορα της Ελλάδας με την Τουρκία, αλλά και τις αυξημένες μεταναστευτικές ροές στην Κύπρο.

Σύμφωνα με την ενημέρωση από τη Λευκωσία, υπήρξε απόλυτη συναντίληψη μεταξύ του Μητσοτάκη και του Αναστασιάδη, οι οποίοι συμφώνησαν και για τη στάση την οποία θα τηρήσουν στην τηλεφωνική επικοινωνία που θα έχουν σήμερα το απόγευμα με τον Πρόεδρο του Ευρωπαϊκού Συμβουλίου κ. Σαρλ Μισιέλ.

Ενόψει των συνομιλιών του Τούρκου Προέδρου κ. Ταγίπ Ερντογάν με τον κ. Μισιέλ καθώς και με τη Γερμανίδα Καγκελάριο κα Άγκελα Μέρκελ.

Σε τηλεφωνική επικοινωνία που είχα σήμερα με τον @PrimeministerGR πληροφόρησα ότι η Κύπρος είναι έτοιμη να αποστείλει δύναμη των Σωμάτων Ασφαλείας, για την προστασία των συνόρων της Ελλάδας που ταυτόχρονα είναι και σύνορα της Ευρώπης. Πρόταση που έγινε αποδεκτή. — Nicos Anastasiades (@AnastasiadesCY) March 8, 2020

Επίσης, ο Νίκος Αναστασιάδης πληροφόρησε τον Κυριάκο Μητσοτάκη ότι η Κύπρος είναι έτοιμη να αποστείλει στην Ελλάδα δύναμη αποτελούμενη από μέλη των Σωμάτων Ασφαλείας, για την προστασία των συνόρων της Ελλάδας που ταυτόχρονα είναι και σύνορα της Ευρώπης. Η πρόταση έγινε αποδεκτή με ικανοποίηση από τον Πρωθυπουργό της Ελλάδας και ως εκ τούτου, άμεσα, δύναμη των Σωμάτων Ασφαλείας της Κύπρου θα μεταβεί στην Ελλάδα για την προάσπιση και φύλαξη των συνόρων της Ελλάδας και της Ευρώπης.